Константин Величков
XXXIII. О, нека ме преследова…

chitanka.info

О, нека ме преследова съдбата,

бедите нека растат всеки ден,

нек вчерашний приятел, с страх в душата,

наведен да минува покрай мен.

Не ща да клюмна, дорде мен в душата

на сладка вяра огънят гори,

че правда в родний край, свобода свята

пак ще огреят с топли си зари.

Кой знае къде ще си свърша дните:

ще умра може би в чужбина аз,

но вярата, що сгрява ми гърдите,

не ще угасне до последний час:

на смъртний одър ще я викам с глас

и тя ще ми склопи очите…

Издание:

К. Величков. Съчинения в пет тома. Подбор и редакция: Илия Тодоров. Български писател, С. 1986

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.